Узыншагъэм, спортым хуэщIа утхэр
Прохладнэ районым хыхьэ Алътуд, Благовещенкэ, Къэрэгъэш, Красносельскэ, Ново-Полтавскэ, При-малкинскэ, Пролетарскэ къуажэхэм, Екатериноградскэ, Приближнэ, Солдатскэ станицэхэм гуфIэгъуэ щытыкIэм иту пщIантIэ спорт утыкухэр къыщызэIуахащ.
Ухуэныгъэхэр 2009-2015 гъэхэм тещIыхьа Къэбэрдей-Балъкъэрым физкультурэмрэ спортымрэ зыщегъэужьын республикэ программэм ипкъ иткIэ къызэрагъэпэщащ. КъБР-м 2012 гъэм «Кавказ джэгухэр» спорт фестивалым къыщихьа текIуэныгъэм къыпэкIуа грант мылъкумкIэ утыкухэм уэрам тренажерхэр щагъэуващ. АдэкIэ ахэр зыхуей хуэгъэзэныр, къэхухьыныр, электроуэздыгъэхэмкIэ къызэгъэпэщыныр къуажэ муниципалитетхэм ирагъэкIуэкIынущ.
Спорт утыкухэр къыщызэIуахым кърихьэлIащ къуажэхэм я Iэтащхьэхэр, районым и щIыпIэ самоуправленэм и лIыкIуэхэр икIи щIалэгъуалэм я зэманыр узыншагъэм ифI хэлъу ирахьэкIыну, спортым зэман нэхъыбэ хухахыну, абыкIэ нэхъыщIэхэм щапхъэ яхуэхъуну зэрагуапэр жаIащ.
АдэкIэ зэныбжьэгъугъэ зэпеуэхэр къызэрагъэпэщащ.
— Мы Iуэхугъуэм ди щIыналъэм и спорт гъащIэм дежкIэ мыхьэнэшхуэ иIэщ, — жиIащ Прохладнэ муниципаль- нэ куейм физкультурэмрэ спортымкIэ и къудамэм и унафэщI Куценкэ Анатолий. Абы къигъэлъэгъуащ «2009 — 2015 гъэхэм Къэбэрдей-Балъкъэрым футболым зыщегъэужьын» республикэ программэм ипкъ иткIэ Алътуд, Къэрэгъэш, Прималкинскэ къуажэхэм IэрыщI удзыпцIэ зэрылъ футбол цIыкIумкIэ джэгу-пIэхэр мыгувэу къызэрыщызэIуахынур. А спорт ухуэныгъэхэр къуажэдэсхэм я къарум, дахагъэм, узыншагъэм зыщрагъэужь щIыпIэу зэрыщытынур и фIэщ зэрыхъури къыхигъэщащ.
Глашковэ Еленэ.
